1.  ปัจจัยความเสี่ยง

  ปัจจัยความเสี่ยงที่อาจมีผลกระทบต่อบริษัทฯโดยตรง มีดังนี้

1.  ความเสี่ยงอันเนื่องมาจากความไม่แน่นอนของแผนการจัดกิจกรรมทางการตลาดของบริษัทลูกค้า

  การจัดกิจกรรมทางการตลาด การส่งเสริมการจำหน่าย การประชาสัมพันธ์
  และกิจกรรมส่งเสริมภาพลักษณ์ประเภทอื่นๆ ถือเป็นกิจกรรมเสริม
  หรือเป็นเครื่องมือสื่อสารทางการตลาดเสริมประเภทหนึ่ง
  ที่สามารถจัดทำควบคู่ไปกับการโฆษณาซึ่งเป็นเครื่องมือทางการตลาดแบบดั้งเดิมได้
  จึงทำให้การจัดกิจกรรมประเภทดังกล่าวเป็นกิจกรรมเสริมสำหรับธุรกิจของลูกค้า ดังนั้น
  การให้บริการบริหารการจัดงานของบริษัทฯจึงอาจจะได้รับความเสี่ยงอันเนื่องมาจากการเปลี่ยนแปลงความต้องการของลูกค้า
  เช่น การเปลี่ยนแปลงแผนการตลาดของบริษัทลูกค้า การเปลี่ยนแปลงผลิตภัณฑ์
  การเปลี่ยนแปลงงบประมาณ หรือการเลื่อนระยะเวลาของการจัดทำกิจกรรมออกไป เป็นต้น
  ซึ่งการเปลี่ยนแปลงที่เกิดขึ้นดังกล่าวอาจส่งผลกระทบต่อรายได้และผลประกอบการของบริษัทฯและบริษัทในเครือได้

  อย่างไรก็ตาม เนื่องจากบริษัทฯดำเนินกิจการมายาวนานอย่างต่อเนื่องกว่า 10 ปี
  จึงมีฐานลูกค้าทั้งจากภาครัฐและเอกชนที่ต่างดำเนินธุรกิจหลากหลายแตกต่างกันไป
  ซึ่งลูกค้าเหล่านี้มีแนวโน้มที่จะใช้การจัดกิจกรรมทางการตลาด การประชาสัมพันธ์
  และการส่งเสริมการจำหน่ายเป็นเครื่องมือสำคัญที่ใช้สื่อสารไปยังกลุ่มผู้บริโภคเป้าหมายโดยตรงมากขึ้น
  ซึ่งส่งผลให้ความต้องการบริการบริหารการจัดงานในหลายๆ อุตสาหกรรมมีเพิ่มมากขึ้น
  โดยเฉพาะอย่างยิ่งในอุตสาหกรรมที่มีการแข่งขันที่สูงและมีการเปลี่ยนแปลงเทคโนโลยีตลอดจนการให้บริการที่รวดเร็ว
  เช่น อุตสาหกรรมรถยนต์ อุตสาหกรรมสื่อสารและเทคโนโลยีสารสนเทศ เป็นต้น นอกจากนี้
  ด้วยประสบการณ์ของผู้บริหารและทีมงานของบริษัทฯซึ่งมีมายาวนานกว่า 10 ปี
  จึงทำให้บริษัทฯและบุคลากรของบริษัทฯมีความพร้อมและความเข้าใจในความต้องการของตลาดที่มีการเปลี่ยนแปลงอยู่ตลอดเวลา
  และสามารถปรับเปลี่ยนการให้บริการให้สอดคล้องกับความต้องการของลูกค้าได้ภายใต้งบประมาณและระยะเวลาที่ลูกค้ากำหนด
  รวมทั้งการมีฐานลูกค้าส่วนหนึ่งที่เป็นลูกค้าจากภาคเอกชนซึ่งมีการจัดงานเป็นประจำทุกปี
  ทำให้บริษัทฯมีรายได้ที่ค่อนข้างจะต่อเนื่องและสม่ำเสมอในช่วงระยะเวลาที่ผ่านมา

2.  ความเสี่ยงอันเนื่องมาจากความไม่แน่นอนของภาวะเศรษฐกิจ
    และการเปลี่ยนแปลงนโยบายของภาครัฐที่อาจจะมีผลกระทบต่อธุรกิจให้บริการบริหารการจัดงาน

  ธุรกิจการให้บริการบริหารการจัดงานเป็นธุรกิจซึ่งต่อเนื่องมาจากการโฆษณาและประชาสัมพันธ์ซึ่งมีความสัมพันธ์กับภาวะเศรษฐกิจโดยรวมของประเทศ
  โดยการจับจ่ายใช้สอยของประชาชนและการอยู่รอดของธุรกิจประกอบการทั่วไปจะเป็นปัจจัยสำคัญต่อการตัดสินใจของเจ้าของผลิตภัณฑ์หรือบริการในการใช้สื่อโฆษณาประชาสัมพันธ์ประเภทต่างๆ
  ซึ่งรวมถึงกิจกรรมการแสดงซึ่งเป็นเครื่องมือทางการตลาดเพื่อส่งเสริมการขาย
  แม้ว่าภาวะเศรษฐกิจโดยรวมของภูมิภาคเอเชียและประเทศไทยมีการปรับตัวดีขึ้นมากจากภาวะเศรษฐกิจถดถอยที่เกิดขึ้นในช่วงปี
  2540-2542
  แต่ภาวะการฟื้นตัวของเศรษฐกิจไทยก็อาจจะได้รับผลกระทบจากภาวะเศรษฐกิจของสหรัฐอเมริกา
  ยุโรปและญี่ปุ่นที่ยังไม่ฟื้นตัวดีนัก รวมถึงภาวะการก่อการร้าย และการระบาดของโรคไข้หวัดนก
  ปัจจัยดังกล่าวอาจจะส่งผลกระทบต่อความเชื่อมั่นของประชาชนและการตัดสินใจในการซื้อสินค้าและบริการ
  และอาจจะมีผลกระทบต่อภาวะเศรษฐกิจของประเทศที่กำลังเจริญเติบโตได้

  นอกจากนี้ ในช่วง 3 ปีที่ผ่านมา
  สัดส่วนของรายได้จากการให้บริการบริหารการจัดงานประเภทงานส่งเสริมการตลาดและงานบันเทิง
  สาธารณะของบริษัทฯเพิ่มจากร้อยละ 33.32, 47.87 และ 55.91 ในปี 2545

  , 2546 และ 2547 ตามลำดับ
  การที่สัดส่วนของรายได้ของบริษัทฯจากงานส่งเสริมการตลาดและงานบันเทิงสาธารณะเพิ่มมากขึ้นในช่วง
  2-3 ปีที่ผ่านมาเป็นผลเนื่องมาจากการที่หน่วยงานในภาครัฐหันใช้งานดังกล่าว
  เป็นเครื่องมือในการโฆษณาและประชาสัมพันธ์นโยบายของภาครัฐในด้านต่างๆมากขึ้น
  ควบคู่ไปกับสื่อประเภทอื่นๆ เช่น โทรทัศน์ และวิทยุ
  ประกอบกับการที่บริษัทฯมีผลงานในการให้บริการจัดงานประเภทดังกล่าวอยู่เป็นจำนวนมาก
  ในช่วงหลายปีที่ผ่านมา ซึ่งแต่ละงานก็ได้รับการยอมรับเป็นอย่างดีจากลูกค้า
  ส่งผลให้ลูกค้าในภาครัฐทั้งรายเก่าและรายใหม่ให้ความไว้วางใจบริษัทฯในการจัดงานประเภทประเภทดังกล่าวมาโดยตลอด
  อย่างไรก็ตาม รายได้โดยรวมของบริษัทฯจะได้รับผลกระทบอยู่บ้าง
  หากภาครัฐมีการเปลี่ยนแปลงนโยบายเศรษฐกิจ สังคม และการเมือง
  หรือมีการเปลี่ยนแปลงรัฐบาลซึ่งอาจจะทำให้ความต้องการใช้สื่อประเภทงานบันเทิงสาธารณะและงานส่งเสริมการตลาดมีน้อยลง
  และบริษัทฯไม่สามารถสร้างรายได้จากการให้บริการจัดงานประเภทอื่นๆ
  ขึ้นมาทดแทนอย่างเพียงพอ

  อย่าไรก็ตาม บริษัทฯมีฐานลูกค้าที่มีลักษณะการดำเนินธุรกิจที่หลากหลาย
  จึงทำให้โครงสร้างรายได้จากการให้บริการบริหารการจัดงานของบริษัทฯค่อนข้างมีความหลากหลายตามไปด้วย
  ทั้งที่เป็นรายได้จากการจัดกิจกรรมทางการตลาดและบริหารงานส่งเสริมการขาย
  กิจกรรมบันเทิงสาธารณะ กิจกรรมการจัดประชุมสัมมนา
  และกิจกรรมนิทรรศการและการแสดงสินค้า
  ซึ่งรายได้จากกิจกรรมแต่ละประเภทจะได้รับผลกระทบจากความผันผวนของภาวะเศรษฐกิจและการเปลี่ยนแปลงนโยบายของภาครัฐ
  ไม่เท่ากัน นอกจากนี้การที่บริษัทฯมีนโยบายในการให้บริการที่เน้นที่คุณภาพ ความคิดสร้างสรรค์
  และแนวคิดในการนำเสนอที่แปลกใหม่
  ทำให้ผลงานของบริษัทฯได้รับการยอมรับเป็นอย่างดีมาโดยตลอด
  จากลูกค้าทั้งในภาครัฐและภาคเอกชน ซึ่งส่งผลให้ลูกค้าเป็นจำนวนไม่น้อย เช่น สำนักพระราชวัง
  การท่องเที่ยวแห่งประเทศไทย บริษัท แลนด์โรเวอรส์ (ประเทศไทย) จำกัด และบริษัท
  ไมโครซอฟท์ (ประเทศไทย) จำกัด ใช้บริการของบริษัทฯ มาอย่างต่อเนื่อง

3.  ความเสี่ยงอันเนื่องจากการเข้าสู่ตลาดของผู้ประกอบการรายใหม่

  ในช่วง 2 ปีที่ผ่านมา
  มีผู้ประกอบการธุรกิจบริหารการจัดงานรายใหม่เข้าสู่ธุรกิจนี้เป็นจำนวนไม่น้อยเนื่องจากความต้องการใช้เงินลงทุนเบื้องต้นและแรงงานไม่มากนัก
  ผู้ประกอบการรายใหม่ที่เข้ามาสู่ธุรกิจนี้สามารถแบ่งได้เป็น 2 ประเภทคือ
  บริษัทที่ดำเนินธุรกิจบริหารการจัดงานเป็นธุรกิจหลักซึ่งถือว่าเป็นคู่แข่งทางตรงของบริษัทฯ
  และบริษัทผู้ผลิตรายการโทรทัศน์และรายการบันเทิงซึ่งจะอาศัยจุดแข็งทางด้านชื่อเสียงและสื่อที่มีอยู่ในมือมาเชื่อมโยงกับธุรกิจบริหารการจัดงานและเข้ามาประมูลงานแข่งกับผู้ประกอบการโดยตรง
  เอเยนซี่โฆษณา และเอเยนซี่ประชาสัมพันธ์ ซึ่งถือว่าเป็นคู่แข่งทางอ้อม ในปัจจุบัน
  ธุรกิจให้บริการบริหารการจัดงานมีจำนวนผู้ประกอบการโดยตรงรวมประมาณ 60-66 ราย
  โดยเป็นผู้ประกอบการรายใหญ่ที่มีการดำเนินกิจการที่เป็นระบบ
  มีฐานะการเงินที่มั่นคงและมีการให้บริการบริหารการจัดงานหลายประเภทอยู่ประมาณ 5-6 ราย
  ส่วนที่เหลืออีกประมาณ 60-61 รายจะเป็นผู้ประกอบการรายย่อย
  ผู้ประกอบการทั้งรายใหม่และรายเก่าเหล่านี้นอกจากมุ่งที่จะเจาะตลาดกิจกรรมทางการตลาดและบริหารงานส่งเสริมการขายซึ่งเป็นตลาดดั้งเดิมแล้ว
  ยังมุ่งที่จะเจาะตลาดบันเทิงสาธารณะและตลาดการจัดประชุมสัมมนาซึ่งคาดว่าจะเป็นตลาดที่มีศักยภาพในการเจริญเติบโตสูงในช่วง
  2-3 ปีข้างหน้า จึงส่งผลให้ภาวะการแข่งขันในธุรกิจบริหารการจัดงานทวีความรุนแรงเพิ่มมากขึ้น

  อย่างไรก็ตาม
  บริษัทฯก็สามารถแข่งขันกับคู่แข่งขันที่เป็นผู้ประกอบการโดยตรงและคู่แข่งขันทางอ้อมได้เป็นอย่างดี
  เนื่องจากบริษัทฯมีประสบการณ์ในการดำเนินธุรกิจนี้มานาน มีการผลิตผลงานที่มีคุณภาพ
  และมีชื่อเสียงเป็นจำนวนมาก
  ซึ่งส่งผลให้บริษัทฯได้รับการยอมรับจากลูกค้าทั้งจากภาครัฐและภาคเอกชน
  และจากการให้บริการที่โดดเด่น มีแนวคิดและรูปแบบในการนำเสนองานที่แปลกใหม่
  และการรักษาคุณภาพของการให้บริการอย่างต่อเนื่องและเหมาะสมนี้เอง
  ทำให้ผลงานที่บริษัทฯผลิตออกมา
  ตรงกับความต้องการของลูกค้าและเข้าถึงกลุ่มเป้าหมายของตัวผลิตภัณฑ์หรือบริการ
  ตลอดจนสามารถสร้างความจดจำให้กับกลุ่มเป้าหมายของผลิตภัณฑ์หรือบริการนั้นๆ ได้เป็นอย่างดี
  ผลงานที่ผ่านมาของบริษัทฯที่ได้รับการยอมรับจากลูกค้าและเป็นที่จดจำแก่บุคคลทั่วไปจนทำให้บริษัทฯได้รับความไว้วางใจและได้รับเลือกให้เป็นผู้ดำเนินการจัดกิจกรรมอย่างต่อเนื่อง
  ได้แก่ การจัดงาน Power Buy Expo ซึ่งจัดต่อเนื่องเป็นเวลา 5 ปีติดต่อกัน
  งานแม่น้ำของแผ่นดิน ซึ่งบริษัทฯเป็นผู้ดำเนินการจัดในครั้งที่ 3, 4 และ 5 ซึ่งจัดขึ้นในปี 2545,
  2546 และ 2547 ตามลำดับอย่างต่อเนื่องด้วยเช่นกัน

4.  ความเสี่ยงอันเนื่องมาจากการพึ่งพิงผู้บริหาร

  บริษัท ฯและบริษัทย่อยทั้งสองคือบริษัท พีเอ็ม เซ็นเตอร์ จำกัด (“พีเอ็ม”) และบริษัท ดิอายส์
  จำกัด (“ดิอายส์) อยู่ภายใต้ดำเนินการบริหารงานของผู้บริหารหลัก คือ นายเสริมคุณ คุณาวงศ์
  ซึ่งดำรงตำแหน่งประธานเจ้าหน้าที่บริหารและกรรมการของบริษัทฯ และนางสุรีย์ คุณาวงศ์
  ซึ่งดำรงตำแหน่งกรรมการผู้จัดการของพีเอ็มและกรรมการของบริษัทฯ โดยผู้บริหารทั้ง 2 ท่านนี้
  เป็นบุคลากรที่มีความสำคัญต่อการดำเนินธุรกิจของบริษัทฯและบริษัทย่อยทั้งในด้านบริหารและด้านการปฏิบัติงานเป็นอย่างมาก

  อย่างไรก็ตาม เนื่องจากผู้บริหารทั้งสองท่านเป็นผู้ร่วมก่อตั้งกลุ่มบริษัทมานานกว่า 10 ปี
  และเป็นผู้ถือหุ้นใหญ่ของบริษัทฯและบริษัทย่อย
  จึงแสดงให้เห็นว่าทั้งสองท่านมีความตั้งใจในการบริหารงานเพื่อให้กลุ่มบริษัทเจริญเติบโตและก้าวหน้าอย่างต่อเนื่อง
  นอกจากนี้ บริษัทฯยังดำเนินนโยบายในการกระจายอำนาจให้ผู้บริหารท่านอื่นๆ
  ได้มีส่วนในการบริหารงานและมีส่วนร่วมตัดสินใจ ซึ่งรวมถึงการเน้นการสร้างทีมงานที่แข็งแกร่ง
  และการกระจายความรับผิดชอบสู่ผู้บริหารในระดับรองลงมาอย่างทั่วถึง
  ดังจะเห็นได้จากโครงสร้างองค์การในปัจจุบันของบริษัทฯซึ่งได้แบ่งการทำงานออกเป็นหน่วยธุรกิจ
  (Business Unit) 4 หน่วยใหญ่ โดยแต่ละหน่วยจะรับผิดชอบลูกค้าของตนอย่างเบ็ดเสร็จ
  และด้วยความสามารถในการดำเนินงานที่ทัดเทียมกันของทุกทีมงาน
  แต่ละหน่วยจึงสามารถทำงานทดแทนกันได้เป็นอย่างดี
  รวมถึงการที่บริษัทฯมีการดำเนินการพัฒนาและอบรมพนักงานที่เข้าใหม่และพนักงานเดิมอย่างต่อเนื่องและเป็นระบบ
  ตลอดจนการจัดให้มีค่าตอบแทนในระดับที่เหมาะสมกับความรู้ความสามารถ
  และความรับผิดชอบของพนักงาน
  จึงส่งผลให้อัตราการเข้าออกของพนักงานของบริษัทฯและบริษัทในเครือต่ำมาก
  ซึ่งการดำเนินการดังกล่าวข้างต้นทั้งหมดนี้
  จะเป็นการช่วยลดความเสี่ยงอันเนื่องมาจากการพึ่งพิงผู้บริหารหลักได้เป็นอย่างดี